
PATVIRTINTA:
Griškabūdžio gimnazijos direktoriaus
2017 m balandžio 18 d. įsakymu Nr.V1-60
INFORMACINIŲ IR KOMUNIKACINIŲ TECHNOLOGIJŲ NAUDOJIMO IR DARBUOTOJŲ KONTROLĖS DARBO VIETOJE TVARKA
I. BENDROSIOS NUOSTATOS
1. Griškabūdžio gimnazijos Informacinių ir komunikacinių technologijų naudojimo ir darbuotojų kontrolės darbo vietoje tvarka (Toliau – Tvarka) parengta remiantis Darbo kodekso, patvirtinto 2016 m. rugsėjo 14 d. įstatymu Nr. XII-2603, 27 straipsnio 3 dalies reikalavimais.
2. Informacinių ir komunikacinių technologijų naudojimo ir darbuotojų kontrolės darbo vietoje tvarka nustato informacinių ir komunikacinių technologijų naudojimo darbo vietoje darbo metu taisykles, taip pat darbuotojų kontrolės darbo vietoje taisykles bei mastą. 
3. Tvarkos tikslas – užtikrinti darbuotojų darbo kokybę ir efektyvumą, gimnazijos konfidencialios informacijos apsaugą ir saugoti kitus teisėtus gimnazijos interesus, suderinant darbuotojo kontrolę darbo vietoje su jo teise į privataus gyvenimo neliečiamumą ir asmens duomenų apsauga.
4. Darbuotojai Griškabūdžio gimnazijoje kontroliuojami remiantis skaidrumo, teisėtumo ir proporcingumo principais:
4.1. skaidrumo principas gimnazijoje įgyvendinamas darbuotojui teikiant aiškius ir išsamius pranešimus apie jų darbo vietos  informacinių  ir komunikacinių sistemų kontrolę;
4.2. teisėtumo principas gimnazijoje įgyvendinamas užtikrinant pusiausvyrą tarp gimnazijos teisėtų interesų ir darbuotojo teisės į privatumą;
4.3. proporcingumo principas gimnazijoje įgyvendinamas, kai asmeninių duomenų tikrinimas yra tinkamas, reikalingas ir neperteklinis atsižvelgiant į darbuotojų darbo vietos kontrolės tikslus ir gimnazijos interesus.
II. INFORMACINIŲ IR KOMUNIKACINIŲ TECHNOLOGIJŲ NAUDOJIMAS GIMNAZIJOJE
5. Griškabūdžio gimnazijos darbo metu darbo elektroniniu paštu, darbo kompiuterio, planšetės ar kito darbo įrenginio interneto naršyklėmis ir programine įranga, socialiniais tinklais, darbo telefonu ir kitomis darbinėmis informacinėmis ir komunikacinėmis technologijomis darbuotojas gali naudotis tik savo tiesioginėms darbo funkcijoms arba papildomoms užduotims, kurias paskiria gimnazijos direktorius ar kitas administracijos pareigūnas, atlikti. Darbo metu naudotis darbo elektroniniu paštu, darbo kompiuterio, planšetės ar kito darbo įrenginio interneto naršyklėmis ir programine įranga, socialiniais tinklais, darbo telefonu ir kitomis darbinėmis informacinėmis ir komunikacinėmis technologijomis darbuotojas savo asmeninėms reikmėms gali tik gavęs gimnazijos direktoriaus ar kito administracijos pareigūno leidimą arba su gimnazijos direktoriaus ar kito administracijos pareigūno žinia. Naudojimasis minėta darbui skirta įranga asmeninėms reikmėms be gimnazijos direktoriaus ar kito administracijos pareigūno leidimo ar be gimnazijos direktoriaus ar kito administracijos pareigūno žinios yra laikomas darbo pareigų pažeidimu.
6. Pertraukų pavalgyti ir pailsėti metu darbuotojas gali naudotis darbo elektroniniu paštu, darbo kompiuterio, planšetės ar kito darbo įrenginio interneto naršyklėmis ir programine įranga, socialiniais tinklais, darbo telefonu ir kitomis darbinėmis informacinėmis ir komunikacinėmis technologijomis savo reikmėms, jei minėta darbui skirta įranga nėra išskirtinai pritaikyta tik tiesioginių darbo funkcijų ir papildomų užduočių, kurias paskiria gimnazijos direktorius ar kitas administracijos pareigūnas, atlikimui.
7. Griškabūdžio gimnazijoje darbo metu darbuotojui naudotis asmeniniu elektroniniu paštu, asmeninio kompiuterio, planšetės ar kito asmeninio įrenginio interneto naršyklėmis, programine įranga, asmeniniu telefonu ir kitomis asmeninėmis informacinėmis ir komunikacinėmis technologijomis draudžiama, jei nurodytos asmeninės įrangos panaudojimas nėra susijęs tiesioginių darbo funkcijų ir papildomų užduočių, kurias paskiria gimnazijos direktorius ar kitas administracijos pareigūnas, atlikimu. Minėta asmenine įranga asmeninėms reikmėms darbuotojas gali naudotis pertraukų pavalgyti ir pailsėti metu, taip pat darbo metu, jei yra gavęs gimnazijos direktoriaus ar kito administracijos pareigūno leidimą arba naudojasi minėta asmenine įranga asmeninėms reikmėms su gimnazijos direktoriaus ar kito administracijos pareigūno žinia. Naudojimasis minėta asmenine įranga darbo metu asmeninėms reikmėms be gimnazijos direktoriaus ar kito administracijos pareigūno leidimo ar be gimnazijos direktoriaus ar kito administracijos pareigūno žinios yra laikomas darbo pareigų pažeidimu.
8. Darbuotojams, kurie naudojasi gimnazijos suteiktu elektroniniu paštu, interneto prieiga ir kita informacinių technologijų ir telekomunikacijų įranga, griežtai draudžiama: 
8.1. paskelbti Griškabūdžio gimnazijojos konfidencialią informaciją internete ar tretiesiems asmenims, jei tai nėra susiję su darbinių funkcijų vykdymu; 
8.2. naudoti elektroninį paštą ir interneto prieigą asmeniniams, komerciniams tikslams, Lietuvos Respublikos įstatymais draudžiamai veiklai, šmeižiančio, įžeidžiančio, grasinamojo pobūdžio ar visuomenės dorovės ir moralės principams prieštaraujančiai informacijai, kompiuterių virusams, masinei piktybiškai informacijai (spam) siųsti ar kitiems tikslams, kurie gali pažeisti gimnazijos ar kitų asmenų teisėtus interesus; 
8.3.  parsisiųsti arba platinti tiesiogiai su darbu nesusijusią grafinę, garso ir vaizdo medžiagą, žaidimus ir programinę įrangą, siųsti duomenis, kurie yra užkrėsti virusais, turi įvairius kitus programinius kodus, bylas, galinčias sutrikdyti kompiuterinių ar telekomunikacinių įrenginių bei programinės įrangos funkcionavimą ir saugumą; 
8.4. savarankiškai keisti, taisyti informacinių technologijų ir telekomunikacijų techninę ir programinę įrangą; 
8.5. perduoti Griškabūdžio gimnazijai priklausančią informacinių technologijų ir telekomunikacijų techninę ir programinę įrangą tretiesiems asmenims, jei toks perdavimas nėra susijęs su darbinių funkcijų vykdymu ar gali bet kokiu būdu pakenkti Griškabūdžio gimnazijos  interesams; 
8.6. diegti, saugoti, naudoti, kopijuoti ar platinti bet kokią neautorizuotą, neteisėtą, autorines teises pažeidžiančią ar asmeninę programinę ar kompiuterinę įrangą; 
8.7. naudoti įrangą neteisėtai prieigai prie duomenų ar sistemų, sistemų saugumo tikrinimui, skenavimui, kompiuterinio tinklo srauto duomenų stebėjimui; 
8.8. atlikti kitus su darbo funkcijų vykdymu nesusijusius ar teisės aktams prieštaraujančius veiksmus.
9. Gimnazijos direktorius ar kitas administracijos pareigūnas, siekdamas užtikrinti darbuotojų darbo kokybę ir efektyvumą, gimnazijos konfidencialios informacijos apsaugą, taip pat apsaugoti kitus teisėtus gimnazijos interesus ir laikydamasis šioje Tvarkoje įtvirtintos darbuotojų kontrolės tvarkos, turi teisę susipažinti su informacija, esančia:
9.1. darbuotojo darbo elektroninio pašto išsiunčiamų ir gaunamų elektroninių laiškų paskyrose;
9.2. darbuotojo darbo kompiuterio, planšetės ar kito darbo įrenginio interneto naršyklių istorijoje;
9.3. darbuotojo darbo kompiuterio, planšetės ar kito darbo įrenginio programinės įrangos naudojimo istorijoje;
9.4. darbuotojo darbo telefono skambučių ir susirašinėjimų išklotinėse;
9.5. socialiniuose tinkluose;
9.6. kitų darbinių informacinių ir komunikacinių technologijų naudojimo istorijose.
10. Darbuotojui draudžiama savavališkai, neturint gimnazijos direktoriaus ar kito administracijos pareigūno leidimo, naikinti ar modifikuoti darbo elektroninio pašto išsiunčiamus ir gaunamus elektroninius laiškus, darbo kompiuterio, planšetės ar kito darbo įrenginio interneto naršyklių istoriją, programinės įrangos naudojimo istoriją, darbo telefono skambučių ir susirašinėjimų išklotines ir kitų darbinių informacinių ir komunikacinių technologijų naudojimo istorijas. Šio draudimo nepaisymas yra laikomas darbo pareigų pažeidimu.
III. DARBUOTOJŲ KONTROLĖ DARBO VIETOJE
11. Gimnazija privalo gerbti darbuotojo teisę į privatų gyvenimą, užtikrinti darbuotojo asmens duomenų apsaugą.
12. Organizuodama darbuotojų kontrolę gimnazija visais atvejais laikosi proporcingumo ir kitų šioje Tvarkoje nurodytų principų ir kontrolės priemones taiko tik tais atvejais, kai iškeltų tikslų kitomis, mažiau darbuotojų privatumą ribojančiomis priemonėmis neįmanoma pasiekti. 
13. Darbuotojų kontrolės darbo vietoje tikslai: 
13.1. apsaugoti konfidencialius gimnazijos duomenis nuo atskleidimo tretiesiems asmenims; 
13.2. apsaugoti gimnazijos darbuotojų asmens duomenis nuo neteisėto perdavimo tretiesiems asmenims; 
13.3. apsaugoti gimnazijos informacines sistemas nuo įsilaužimų ir duomenų vagysčių, virusų, pavojingų interneto puslapių, kenkėjiškų programų. 
14. Tikrinti darbuotojo elektroninius laiškus, peržiūrėti darbuotojo darbo kompiuterio, planšetės ar kito darbo įrenginio interneto naršyklių istoriją, programinės įrangos naudojimo istoriją, socialinius tinklus, darbo telefono skambučių ir susirašinėjimų išklotines ir kitų darbinių informacinių ir komunikacinių technologijų naudojimo istorijas galima esant įtarimams dėl padarytos nusikalstamos veikos darbuotojo darbo vietoje ir siekiant surinkti įkalčius, padėsiančius nusikalstamą veiką atskleisti, taip pat siekiant išvengti konfidencialios informacijos nutekėjimo, užtikrinti darbo efektyvumą, kokybę ir kitus svarbiausius teisėtus gimnazijos interesus.
15. Gimnazijos direktoriui ar kitam administracijos pareigūnui draudžiama panaudoti su tiesioginėmis darbuotojo darbo funkcijomis nesusijusią surinktą darbuotojo asmeninę informaciją, esančią darbuotojo išsiunčiamuose ir gaunamuose elektroniniuose laiškuose, darbo kompiuterio, planšetės ar kito darbo įrenginio interneto naršyklių istorijoje, programinės įrangos naudojimo istorijoje, darbo telefono skambučių ir susirašinėjimų išklotinėse, socialiniuose tinkluose ir kitų darbinių informacinių ir komunikacinių technologijų naudojimo istorijose, taip pat darbuotojo asmeninę informaciją perduoti tretiesiems asmenims, išskyrus atvejus, kai:
15.1. siekiama užtikrinti darbuotojų darbo kokybę ir efektyvumą, t. y. kai darbuotojo asmeninė informacija yra panaudojama tik kaip faktas, įrodantis, jog darbuotojas pažeidė šios Tvarkos 5, 7 ir 8 punktų reikalavimus, darbo metu užsiėmė pašaliniais, su tiesioginėmis darbo funkcijomis ir gimnazijos direktoriaus ar kito administracijos pareigūno paskirtomis užduotimis nesusijusiais darbais;
15.2. siekiama užkirsti kelią gimnazijos konfidencialios informacijos nutekėjimui, dėl kurio gimnazija patirtų didelių nuostolių;
15.3. kyla įtarimų dėl nusikalstamos veikos darbuotojo darbo vietoje padarymo ir siekiama surinkti įkalčius, padėsiančius nusikalstamą veiką atskleisti;
15.4. siekiama apginti kitus svarbiausius gimnazijos teisėtus interesus.
16. Gimnazijos direktorius ar kitas administracijos pareigūnas bet kuriuo metu turi teisę patikrinti surinktą darbuotojo asmeninę informaciją jo darbo įrangos stebėjimo metu, prieš tai įspėjęs darbuotoją apie tokios informacijos patikrinimą ne vėliau kaip prieš 3 darbo dienas, jei jis turi pakankamo pagrindo manyti, kad atsirado priežastys šiems veiksmams atlikti. 
17. Griškabūdžio gimnazijos duomenų bazėse esanti surinkta asmeninė darbuotojo informacija, taip pat darbuotojo asmeninė informacija, esanti darbuotojo išsiunčiamuose ir gaunamuose elektroniniuose laiškuose, darbo kompiuterio, planšetės ar kito darbo įrenginio interneto naršyklių istorijoje, programinės įrangos naudojimo istorijoje, darbo telefono skambučių ir susirašinėjimų išklotinėse, socialiniuose tinkluose ir kitų darbinių informacinių ir komunikacinių technologijų naudojimo istorijose, saugoma 3 mėnesius. Suėjus šiam laikotarpiui nurodyta darbuotojo asmeninė informacija turi būti nedelsiant pašalinama nepriklausomai nuo to, ar gimnazijos direktorius ar kitas administracijos pareigūnas su šia informacija susipažino. 
IV. BAIGIAMOSIOS NUOSTATOS
18. Ši Tvarka peržiūrima ir atnaujinama ne rečiau kaip kartą per metus arba pasikeitus teisės aktams, kurie reglamentuoja šios srities teisinius santykius. 
19. Ši Tvarka yra privaloma visiems Griškabūdžio gimnazijos darbuotojams. Darbuotojai su šia Tvarka bei jos pakeitimais yra supažindinami pasirašytinai arba elektroninėmis priemonėmis ir įsipareigoja jos laikytis. Šios Tvarkos pažeidimai gali būti laikomi darbo pareigų pažeidimais, už kuriuos gali būti taikoma atsakomybė, numatyta Lietuvos Respublikos darbo kodekse. 
20. Ši Tvarka yra suderinta su darbuotojų atstovu.

